Broj: 711-I-283-M-170-21/22-02-21

Zagreb, 12. siječnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 9. u vezi sa člankom 8. stavak 4. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Nede Šainčić Pilato, zamjenice općinskog načelnika Općine Vižinada,** za davanjem mišljenja Povjerenstva**,** na 154. sjednici, održanoj dana 12. siječnja 2021., daje sljedeće:

**MIŠLJENJE**

1. **Na temelju članka 18. stavka 5. ZSSI-a,** **obveznica Neda Šainčić Pilato, zamjenica općinskog načelnika Općine Vižinada može biti član Skupštine udruge Talijnska unija - Unione Italiana i obavljati funkciju predsjednica udruge Zajednica talijana Vižinada u okviru prava da bude članom upravnih i nadzornih tijela najviše dviju neprofitnih udruga, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.**
2. **Obveznica može za vrijeme volonterskog obnašanja dužnosti zamjenice općinskog načelnika Općine Vižinada sudjelovati na poslovima organiziranja manifestacija ili radionica za umirovljenike.**

Obrazloženje

Zahtjev za davanjem mišljenja Povjerenstva podnijela je Neda Šainčić Pilato, zamjenica općinskog načelnika Općine Vižinda. U knjigama ulazne pošte zahtjev je zaprimljen pod poslovnim brojem 711-U-6255-M-170/21-01-5, dana 30. prosinca 2021. povodom kojeg se vodi predmet broj M-170/21.

Obveznica moli mišljenje Povjerenstva može li kao zamjenica općinskog načelnika Općine Vižinda primati naknadu za organizaciju manifestacije, sudjelovanje na radionici za umirovljenike te primiti naknadu za obavljanje funkcije člana Skupštine Talijanske Unije – Rijeka. Navodi da je predsjednica Zajednice Talijana Vižinada te dužnost zamjenice općinskog načelnika obnaša volonterski bez naknde kao i da prima mirovinu.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u Registar obveznika utvrđeno je da je Neda Šainčić Pilato dana 21. svibnja 2021. stupila na dužnost zamjenice općinskog načelnika Općine Vižinda. Stoga je Neda Šainčić Pilato povodom obnašanja navedene dužnosti, obvezna postupati sukladno odredbama ZSSI.

Uvidom u izviješće o imovinskom stanju obveznice podesenog dana 24. lipnja 2021.g. utvrđeno je da obveznica dužnost obavlja volonterski.

Člankom 8. stavkom 3. i stavkom 4. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 18. stavkom 5. ZSSI-a propisano da obveznici smiju biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Prema tome, u primjeni odredbe članka 18. stavka 5. ZSSI-a nema razlike obnaša li obveznik dužnost profesionalno ili volonterski odnosno prima li ikakvu novčanu naknadu za obnašanje dužnosti ili ne.

Sukladno odredbama članka 16. Zakona o udrugama („Narodne novine“ broj 74/14., 70/17 i 98/19, ) članovi upravljaju udrugom neposredno ili putem svojih izabranih predstavnika u tijelima udruge na način propisan statutom, pri čemu je skupština najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge te je stoga skupština udruge upravno tijelo udruge u smislu članka 14. stavka 5. ZSSI-a

Člankom 20. stavkom 1. Zakona o udrugama propisano je da se udruge mogu udruživati u savez, zajednicu, mrežu, koordinaciju ili drugi oblik udruživanja neovisno o području svoga djelovanja i slobodno utvrđivati naziv toga oblika udruživanja. Takav oblik udruživanja može imati svojstvo pravne osobe i na njega se na odgovarajući način primjenjuju odredbe Zakona o udrugama.

Uvidom u registar udruga utvrđeno je da je Talijanska Unija - Unione Italiana upisana u registar udruga pod registarskim brojem: 00001921 sa sjedištem u Rijeci, Uljarska 1/IV OIB:10823861913, čiji je oblik udruživanja savez udruga, dok je Zajednica talijana Vižinada upisana u registar udruga pod registarskim brojem: 18000093 sa sjedištem u Vižinadi, Vižinada 19 OIB:26811738418, čiji je oblik udruživanja udruga.

Iako obveznica Neda Šainčić Pilato može temeljem članka 18. stavak 5. ZSSI-a biti član skupštine Unione Italianate obavljati funkciju predsjednice Zajednice talijana Vižinada u okviru prava da bude članom upravnih i nadzornih tijela najviše dviju neprofitnih udruga i zaklada, temeljem iste odredbe ZSSI-a, nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.

U odnosu na pitanje prava na druge naknade koje obveznica može primiti za organizaciju neke manifestacije ili radionice za umirovljenike, Povjerenstvo ističe kako je upit obveznice općenite prirode, no cijeneći da ista dužnost obavlja volonterski i za obavljanje dužnosti ne prima plaću, kao i da su organiziranje manifestacija ili radionica za umirovljenike u pravilu poslovi privremenog i povremenog karaktera, na istu se ne odnose ograničenja propisana za obveznike koji dužnost obavljaju profesionalno iz članka 16. te članka 17. stavka 2. i 3. ZSSI-a.

Obveznica se upućuje da je temeljem članka 17. stavka 4. naknade koje primi dužna prijaviti u godišnjoj imovinskoj kartici.

Slijedom navedenog Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Obveznica Neda Šainčić Pilato, elektroničkom dostavom
2. Objava na internetskoj stranici Povjerenstva
3. Pismohrana